पाएं अपने शहर की ताज़ा ख़बरें और फ्री ई-पेपरडाउनलोड करें
सिरसा. हरियाणा किसान मंच ने बुधवार को गेहूं पर 300 रुपये बोनस की मांग को लेकर लघु सचिवालय के सामने बुधवार को मुख्यमंत्री का पुतला फूंका। भीषण गर्मी में चार घंटे तक चली महापंचायत में कुरुक्षेत्र में 25 जून को राज्य स्तरीय महापंचायत कर अंतिम निर्णय लेने का फैसला लिया गया।
बोनस की मांग को लेकर किसान सुबह आठ बजे से ही लघु सचिवालय एकत्रित होने शुरू हो गए थे। सुबह 10 बजे किसानों ने महापंचायत की कार्रवाई शुरू कर दी। इसके बाद दोपहर 12 बजे किसानों ने रोष स्वरूप मुख्यमंत्री के पुतले को पीटते हुए आग के हवाले कर दिया।
सरकारी आंकड़ों के मुताबिक देश भर में तीन लाख से अधिक किसानों ने मजबूर होकर आत्महत्या की है। सरकार आए दिन किसानों को जमीन कुर्की के नोटिस भेज रही है। हरियाणा किसान मंच ने आज तक न तो कोई जमीन नीलाम होने दी है और न ही होने दी जाएगी।
भाकियू के प्रदेशाध्यक्ष गुरनाम सिंह चढूनी ने कहा कि गेहूं पर 300 रुपये बोनस व प्राकृतिक आपदा की स्थिति में 25 हजार रूपये प्रति एकड़ मुआवजे को लेकर 25 जून को कुरुक्षेत्र की महापंचायत में आर-पार की लड़ाई लड़ने का निर्णय लिया जाएगा।
किसानों की तरफ नहीं दिया जा ध्यान : आचार्य
महापंचायत में किसानों को संबोधित करते हुए आचार्य संतोषानंद ने कहा कि सरकार किसानों पर कोई ध्यान नहीं दे रही है। किसानों को अपनी फसल का भाव खुद तय करने का अधिकार होना चाहिए। किसान कर्जवान होकर आत्महत्या कर रहे हैं। इसकी सरकार ही जिम्मेवार है।
मंच के प्रदेशाध्यक्ष प्रहलाद सिंह भारुखेड़ा ने कहा कि महापंचायत सरकार को चेतावनी देने के लिए बुलाई गई है। सभी किसान इस महापंचायत के माध्यम से सरकार को संदेश देना चाहते हैं कि किसान अपना हक लेकर रहेंगे चाहे इसके लिए उन्हें कितना ही संघर्ष करना पड़े। उन्होंने कहा कि राजनेताओं के दिन-प्रतिदिन करोड़ों रुपये के घोटाले उजागर हो रहे हैं परंतु किसानों की बात आती है तो सरकारें अपना खजाना खाली होने की बात करती हैं।
धरना वापस लिया
लघु सचिवालय में मंच की ओर से 17 दिन से चल रहा धरना महापंचायत के बाद वापस ले लिया गया। मंच के प्रदेशाध्यक्ष ने कहा कि 25 जून को कुरुक्षेत्र में प्रदेशस्तरीय महापंचायत में अब अंतिम निर्णय लिया जाएगा।
ये थे मौजूद
इस अवसर पर भाकियू के गोहाना जिलाध्यक्ष सत्यवान नरवाल, भूराराम पबनावा, रमेश कुमार, संदीप कुमार सुभाष पूनियां, जरनैल बराड़, महिला नेत्री शैलेन्द्र चौधरी, मनदीप रतिया, तेजेंद्र सिंह थिंद भी मौजूद रहे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva awa_Deva zho_Hant eng_Latn